Man vas ná aanval waarin hy geskiet en vrou vermoor is(Argieffoto: Kent Williamson) Die polisie het ŉ 71-jarige man in hegtenis geneem ná die moord op ŉ 65-jarige vrou in ŉ veiligheidsoord in Muizenberg vroeër vandeesmaand. Maroela Media het vroeër berig ŉ vrou is dood en haar man beseer nadat hulle glo die betrokke Saterdagoggend vroeg in hul huis in Uitsigweg in Marina da Gama in Muizenberg in Kaapstad aangeval is. William Carter is met ŉ skietwond in die maag aangetref en is na ŉ hospitaal vir behandeling geneem. Sy vrou, Frances, is met ŉ steekwond op die kombuisvloer gevind en op die toneel dood verklaar. Kapt. FC van Wyk, polisiewoordvoerder, het gesê die verdagte in die saak is Maandag by ŉ hospitaal in hegtenis geneem toe hy ontslaan is. EWN berig Carter is die verdagte wat in hegtenis geneem is en dat hy reeds in die Muizenberg-landdroshof verskyn het op aanklag dat hy sy vrou vermoor het. Benewens die aanklag van moord word vuurwapenverwante aanklagte ook teen hom ondersoek.